
Datganiad i'r wasg
DAN EMBARGO tan 10:00 Ionawr 25 2021
CTM yn ymateb i adolygiad thematig IMSOP
Yn rhan o’i daith tuag at welliannau trwyadl yn ei wasanaethau mamolaeth, mae BIP Cwm Taf Morgannwg wedi cyhoeddi ymateb swyddogol i’r adroddiad thematig sydd wedi ei gyhoeddi heddiw, Ionawr 25ain, gan y Panel Trosolwg Annibynnol ar Wasanaethau Mamolaeth (IMSOP). 
Wrth ymateb i’r adroddiad, dywedodd Cyfarwyddwr Gweithredol Nyrsio a Bydwreigiaeth Greg Dix: “Dros y ddwy flynedd ddiwethaf, rydym wedi bod yn gweithio gydag IMSOP yn ogystal â menywod a theuluoedd, er mwyn rhoi rhaglen gynhwysfawr ar waith i wella gwasanaethau mamolaeth a newyddenedigol, sydd bellach yn gwireddu nifer o’r gwelliannau sydd wedi eu nodi. 
“Mae wedi bod yn gyfnod o adlewyrchu, ac wrth adlewyrchu rydym wedi archwilio’r methiannau anffodus mewn Gwasanaethau Mamolaeth ym Mwrdd Iechyd Cwm Taf fel yr oedd gynt, ac rydym yn cydnabod y ffaith bod gennym gryn dipyn o waith i’w wneud o hyd. Fyddwn ni byth yn anghofio’r trasiedïau a ddioddefodd menywod, eu teuluoedd a’n staff, ac mae’r gwersi a ddysgwyd o’r achosion hyn yn rhan hollbwysig o’n cynlluniau gwella.”
Yn rhan o raglen gwella’r Bwrdd Iechyd, mae barnau, profiadau a meddyliau menywod a’u teuluoedd wedi eu casglu, ac mae systemau wedi eu datblygu hefyd i wella diogelwch a hwyluso’r gwaith o roi gofal o safon uchel. Mae BIP CTM yn parhau i fod yn ymrwymedig i fynd i’r afael â’r heriau hyn mewn modd agored a thryloyw ac mewn dialog â’n poblogaeth.
Aeth Greg Dix yn ei flaen: “Rydym yn cydnabod pa mor anodd y gall fod i deuluoedd ddwyn y profiad hwn i gof fel hyn, ond rydym yn gobeithio y bydd y wybodaeth yn ein hymateb i’r adroddiad hwn yn tawelu meddwl ein cymunedau ein bod wedi dysgu o ddigwyddiadau yn y gorffennol. Rydym yn ymrwymedig i fod yn onest ac yn agored am yr hyn aeth o’i le, ac am sut mae’r gwersi i’w dysgu wedi bod yn sail i waith gwella ystyrlon.
“Mae’r adborth eithriadol o gadarnhaol y mae’r gwasanaeth yn ei dderbyn gan fenywod a’u teuluoedd yn rheolaidd yn destament i’n staff sydd wedi mynd ymhell y tu hwnt i’r disgwyl er mwyn sicrhau bod gwasanaethau a gwaith gwella wedi parhau wrth ddelio ar yr un pryd â heriau COVID. Y dystiolaeth orau o’r newidiadau yn niwylliant y gwasanaeth a’i allu i weithio fel tîm yw sut maent wedi ymateb i gyfnod o newid parhaus a heriau diddiwedd  
“Mae CTM yn cydnabod canfyddiadau adroddiad IMSOP heddiw, ac rydym yn gobeithio y bydd y gwelliannau a grybwyllir yn ein hymateb yn gyfraniad at ddangos uchelgais ddi-ball y Bwrdd Iechyd, a’i wasanaethau mamolaeth yn arbennig, i ddarparu gofal cynhwysol o safon aur i’n menywod a’n teuluoedd. 
“Mae’r gwasanaeth yn parhau i sicrhau bod menywod a’u teuluoedd wrth galon popeth a wnaiff wrth wella gwasanaethau mamolaeth. Fe fyddwn yn sicrhau na fyddwn byth yn anghofio’r teuluoedd yn yr adolygiad, ac yn sicrhau mai eu profiadau nhw fydd y sylfaen gadarn y byddwn yn adeiladu arni yn y dyfodol.”
-diwedd-


Nodiadau i olygyddion:
Dyma rai o’r gwelliannau penodol sydd wedi eu gwneud hyd yma: 
· Mae hyfforddiant strwythuredig i staff wedi ei ddatblygu i bob aelod o staff sy’n rhan o ofal mamolaeth, gan gynnwys bydwragedd, obstetryddion, anesthetyddion, paediatregwyr, nyrsys meithrin a gweithwyr cymorth gofal iechyd. Mae hyn wedi gwella ein cydymffurfiaeth o ran hyfforddiant a sut mae timau’n gweithio gyda’i gilydd.
· Rydyn ni cynyddu presenoldeb meddygon obstetrig ymgynghorol ar ein wardiau geni, sy’n sicrhau bod goruchwyliaeth gan staff uwch ar gyfer gofal diogel ac effeithiol. 
· Rydyn ni wedi datblygu’r ffordd rydyn ni’n trosglwyddo cyfrifoldebau gofal rhwng staff, er mwyn sicrhau bod cynlluniau diogel yn eu lle. 
· Mae ein arbenigwyr bydwreigiaeth yn rhannu gwybodaeth arbenigol am ystod o bynciau, ac maen nhw’n cydweithio â staff eraill er mwyn gwella gwybodaeth a chefnogi ein menywod.
· Mae gan ein strwythur llywodraethiant fframwaith clir, sydd wedi arwain at adolygiadau amserol a chamau’n cael eu cymryd, ac mae digwyddiadau hefyd wedi cael eu graddio a’u harchwilio yn sgil hynny.
· Rydym wedi datblygu ffyrdd arloesol o rannu gwersi a ddysgwyd â grŵp ehangach o staff.
· Mae strwythurau cymorth rhagorol gennym ar gyfer lles, ac mae’r rhain ar gael i bob aelod o staff mamolaeth os ydynt yn dymuno eu defnyddio.
· Rydym wedi cyflwyno canllawiau mamolaeth newydd, sy’n sicrhau bod y sylfaen orau posibl yn ei lle ar gyfer gofal o’r safon uchaf.
· Mae ein grŵp ymgysylltu Fy Mamolaeth I, Fy Ffordd I yn dod â’r gymuned, rhieni a staff meddygol ynghyd, er mwyn rhannu syniadau a chasglu adborth y gallwn ni ei ddefnyddio, i sicrhau ein bod yn ymateb i farnau cleifion ac yn ffocysu ein gwaith gwella.
· Yn y gymuned, mae ein bydwragedd yn gwella ar dargedau i sicrhau bod menywod yn cael eu gweld yn ystod 10 wythnos gyntaf eu beichiogrwydd.
· Rydyn ni’n anfon menywod adref o’r ysbyty yn gynharach os yw’r fam yn gofyn am hynny, ac rydyn ni hefyd yn gallu cefnogi’r mamau hynny sydd am gael ein cymorth am ychydig fwy o amser. 



image1.jpeg
Bwrdd lechyd Prifysgol
Cwm Taf Morgannwg
University Health Board




